"יהיו עוד חברות מובייל ישראליות שיגיעו לשווי כזה"
יו"ר האיגוד הישראלי לתעשיות מתקדמות: "רכישה של חברה ישראלית על ידי חברה יפנית היא פתח גדול לעבודה עם אסיה בעתיד" ■ נציבת מס הכנסה לשעבר, טלי ירון־אלדר: "החלטת וייבר לתקוע יתד בקפריסין היא תולדה ישירה של מדיניות מס בישראל"
עסקת הרכישה של וייבר שהוכרזה ביום חמישי ממשיכה לעורר הדים. לפי המידע שפירסמה הרוכשת, חברת האינטרנט היפנית ראקוטן, היא תשלם עבור וייבר עד 900 מיליון דולר במזומן. מקור בתחום הבנקאות להשקעות מציין כי גולדמן סאקס הציעו לכמה חברות לרכוש את וייבר, ובסוף התהליך ביצעו תמחור בין כמה גופים, מה שדחף את המחיר כלפי מעלה. עם זאת, פרטי העסקה לא נחשפו במלואם. מתווה העסקה יקבע גם את סכום המס שישלמו בעלי החברה בישראל, שכן וייבר עצמה רשומה כחברה בקפריסין.
"עסקת וייבר מוכיחה את הפוטנציאל האדיר שיש להיי־טק הישראלי. יהיו עוד חברות מובייל שיגיעו לשווי כזה. כל תחום הטכנולוגיה רותח, ואנחנו רואים את זה בהנפקות. הטכנולוגיה יוצרת הזדמנויות אדירות, וישראל תהיה שחקן משמעותי", קבע מודי רוזן, שותף־מנהל בקרן מאגמה - אחת המשקיעות הראשיות בווייז, בשיחה עם TheMarker.
מודל המימון של וייבר היה חריג יחסית, שכן כל המימון הגיע מהיזמים עצמם - ולא מקרנות הון סיכון או ממשקיעים חיצוניים. קבוצת היזמים של וייבר מחזיקה בחברת iMesh הישראלית, הפועלת בתחום סרגלי הכלים, בדומה לבבילון וקונדואיט. לפי הערכות בשוק, iMesh רשמה הכנסות שנתיות של 70–100 מיליון דולר באחרונה, לאחר שכבר רשמה הכנסות גבוהות יותר של כ–120 מיליון דולר בשנים קודמות.
לדברי רוזן, "וייבר היא נכס מעולה. אין הרבה חברות בגודל שלה שפעילות בתחום הווייס והצ'ט, והיא הצליחה למצוא קונה מתאים. כנכס, וייבר הכי מתאימה לחברת מדיה כמו ראקוטן, שרוצה להיכנס לתחומים האלה. הנוכחות של וייבר באסיה ככל הנראה שיחקה תפקיד משמעותי. זה מצער שלא היו מעורבות בחברה קרנות הון סיכון, אבל לא בכל חברה חייבים אותן".
"מאגר אנושי גדול של יזמים שהצליחו"
לדברי יואב שלוש, יו"ר IATI (האיגוד הישראלי לתעשיות מתקדמות), "רכישה של חברה ישראלית על ידי חברה יפנית מהווה פתח גדול לעבודה עם אסיה בעתיד. אי אפשר להשוות אותה לעסקות אחרות שנעשות מול חברות אמריקאיות. זה מקרה ייחודי ומיוחד. בישראל קיים כיום המאגר האנושי הגדול ביותר מחוץ לארה"ב של יזמים, שעשו את זה כבר פעם אחת והצליחו. זה משאב אנושי אדיר ומקור נוסף למימון של חברות חדשות שמוסיף לגיוון הקיים - קרנות, מיקרו קרנות, אקסלרטורים, חממות, אנג'לים ומימון המונים".
"החלטת וייבר לתקוע יתד בקפריסין היא תולדה ישירה של מדיניות מס, שאינה מעודדת את פעילותן של חברות טכנולוגיה צעירות", קובעת עו"ד טלי ירון־אלדר ממשרד ירון־אלדר פלר שורץ ושות', שכיהנה בעבר כנציבת מס הכנסה. לדבריה, "יותר ויותר פעילות מסחרית נעשית בעולם הווירטואלי, כאשר הידע, השירותים והמוצרים נמכרים בעולם, ללא קשר ממשי לישראל. לחברות כאלה קל להעתיק את מקום פעילותן".
"בקפריסין מס החברות הוא 12.5%, ושיעורו נמוך אפילו יותר לפעילויות מחקר ופיתוח. באנגליה, שיעור המס על פעילות מחקר ופיתוח הוא חד־ספרתי ובמלטה ניתן להגיע לשיעור מס של 5%. ייתכן שזה הזמן לבחון את התנאים המוצעים במדינות אחרות, ולוודא שיזמים במסגרת תכנון המס הלגיטימי שלהם יבחנו את ישראל כמקום רלוונטי לרישום החברה", הוסיפה ירון־אלדר.
מקורות בשוק טוענים כי הדיון על רווחי המס מתעלם מפערי המידע שנוגעים למתווה העסקה, שעשויה להסתכם בסכום נמוך משמעותית מ–900 מיליון דולר. לדברי אחד מהם, "העסקה הזו רחוקה מאד מעסקת ווייז. למעשה, היא יותר דומה לעסקת רישוי. ראקוטן צפויה לשלם סכום מינימלי במזומן בתשלומים - כמה עשרות מיליוני דולרים, אך כל יתרת הסכום תלויה בעמידה של וייבר ביעדים עסקיים".
לדברי המקור, "הגידול האורגני של היישום מאפשר לראקוטן לרכוש משתמשים חדשים בלי להשקיע בשיווק. החברה היפנית מתכוונת להשתמש בנתונים שהיישום של וייבר צובר על המשתמשים, כדי להפנות אליהם מודעות רלוונטיות מאתרי המסחר המקוון שלה. בסופו של דבר, סכום הרכישה הסופי תלוי ביכולת של וייבר ליצר עבור ראקוטן הכנסות במשך כשנתיים". מנגד, בראקוטן טוענים בעקביות כי העסקה כולה היא עסקת מזומן, והכסף ישולם במלואו בחודש הבא - ללא תנאים. מקור נוסף שמקורב לעסקה טוען כי ראקוטן תעביר בחודש הקרוב לוייבר 600 מיליון דולר ויתרת התשלום מותנית בתנאים נוספים.
לפי נתונים שמסרה ראקוטן, לווייבר יש כיום 280 מיליון משתמשים רשומים. עם זאת, לחברה 100 מיליון משתמשים פעילים והכנסותיה עד כה זניחות. ב–2013 רשמה החברה הכנסות של כמיליון וחצי דולר, וההפסד נטו שלה הסתכם בכ–30 מיליון דולר. ככל הנראה, הכנסות החברה מהפעלת Viber Out, שירות שמאפשר הוצאת שיחות מהיישום למספרים רגילים, ומחנות הסטיקרים שלה מסתכמים בכמה מאות אלפי דולרים, ויתרת ההכנסות הגיעה מהסכמי רישוי.